b"\n_START_ARTICLE_\nAleutians\n_START_SECTION_\nCostums\n_START_PARAGRAPH_\nF\xc3\xadsicament s\xc3\xb3n ben format, d'al\xc3\xa7\xc3\xa0ria baixa, pell fosca, ulls foscos, peus i mans petits, cames curtes, cap i faccions allargades, nas petit, cabells llargs i negres i crani braquic\xc3\xa8fal. La meitat tenen el grup sanguini A i la resta se'l reparteixen entre el B i el 0, amb Rh positiu. _NEWLINE_La riquesa natural de la zona permetia de suportar una gran quantitat de poblaci\xc3\xb3. Ca\xc3\xa7aven foques, balenes, lleons marins, ll\xc3\xbadries, morses, carib\xc3\xbas i \xc3\xb3ssos, amb arpons, i els ocells amb xarxes. Tamb\xc3\xa9 recollien baies i marisc, ous i pops. Per ca\xc3\xa7ar balenes es valien d'uns rituals especials, que nom\xc3\xa9s feien els iniciats. Tenien un coneixement excepcionals de l'anatomia basada en els animals, i momificaven els persones distingides, com els baleners. Fabricaven embarcacions peculiars com caiacs o bidarkes (canoes per a 40 ocupants) i umiaks (bots de pell llargs i oberts). Tamb\xc3\xa9 feien cistelles i elaboraven instruments de pedra, os i ivori._NEWLINE_Els homes nom\xc3\xa9s duien dues llargues camises de plomes d'ocell, i les dones faldilles de cuir, i es cobrien amb abrics de budells de foca. Endem\xc3\xa9s, les dones es tatuaven la cara. Tamb\xc3\xa9 feien cistelles amb la molsa de la platja._NEWLINE_Vivien en cases comunals llargues i de fusta cobertes de joncs i canyes, on hi podien habitar entre 10 i 40 fam\xc3\xadlies emparentades, dividides en aldees. Estaven excavades a 1,5-2 metres i cobertes amb sostres d'ossos de balena, fusta flotant i herbes; l'entrada era un forat al sostre i baixaven per un tronc. Les antigues viles aleutes eren situades al costat del mar, vora de l'aigua dol\xc3\xa7a, amb un bon port per als bots i una posici\xc3\xb3 de salvament per si eren atacats. Per\xc3\xb2 amb la dominaci\xc3\xb3 russa acabaren llurs lluites internes i les viles se situaren als marges dels rius per tal de pescar salmons. Fins i tot copiaren la divisi\xc3\xb3 social tsarista, en unitats familiars i amb toions o petits nobles. Els russos els portaren tamb\xc3\xa9 el kvass._NEWLINE_El cap era hereditari i representava m\xc3\xa9s prestigi i poder que no pas autoritat real. Un cabdill podia governar moltes o tota una illa, per\xc3\xb2 no era pas cabdill de totes les viles ni de tots els aleutes. Durant l'ocupaci\xc3\xb3 russa van adoptar l'esclavatge, i tenien una s\xc3\xa8rie de classes socials molt marcades. Es creu que ja coneixien el ferro, potser per influ\xc3\xa8ncia japonesa, i feien ganivets. Comerciaven amb escor\xc3\xa7a de pi i bedoll, i es visitaven per celebrar festes i balls de m\xc3\xa0scares, per\xc3\xb2 els assassinats, la bruixeria i els ofenses provocaven atacs mortals i silenciosos. Els captius esdevenien esclaus, i els assaltants esbocinaven el cad\xc3\xa0ver per tal que el seu esperit no els ataqu\xc3\xa9s._NEWLINE_Ja que durant l'ocupaci\xc3\xb3 russa gaireb\xc3\xa9 tots foren convertits al cristianisme ortodox, es desconeix gaireb\xc3\xa9 tot el referent a llurs antigues creences. Consideraven l'Orient la llar del Creador, i per aix\xc3\xb2 es feien les cases sobre un eix orientats cap a l'est i oest. El patriarca i la seva fam\xc3\xadlia ocupaven la part situada m\xc3\xa9s a la vora d'on sortia el sol, mentre que l'esclau vivia m\xc3\xa9s a la vora de ponent.\n_START_SECTION_\nHist\xc3\xb2ria\n_START_PARAGRAPH_\nTot i que es creu que travessaren l'estret de Bering fa 8 o 10.000 anys, hom suposa que el primer grup arrib\xc3\xa0 cap al 2000 aC (restes com la m\xc3\xb2mia de l'illa Kagamil), quan se separaren dels inuits (es calcula que el 25% del seu vocabulari \xc3\xa9s similar al dels inuit)._NEWLINE_El 1741 el dan\xc3\xa8s Vitus Bering i el rus Aleksei Tx\xc3\xadrikov arribaren a les illes Aleutianes, i el comer\xc3\xa7 de pells de ll\xc3\xbadria va atreure molts promy\xc5\xa1lenniki (comerciants russos). Eren sovint llogats com a portadors a Port Ross (Calif\xc3\xb2rnia), les Kurils, Pribilof i Commander. El 1778 tamb\xc3\xa9 foren visitats pel brit\xc3\xa0nic James Cook. Ja el 1747 van tenir un conflicte amb el vaixell rus Sv EVODKIN, que acab\xc3\xa0 amb la mort de 17 guerrers aleutes i el segrest de dones i nens. El 1760 es rebel\xc2\xb7laren, i fins i tot el 1763 destru\xc3\xafren quatre vaixells de guerra russos, per\xc3\xb2 foren aixafats per Soloviev. D'aquesta manera, pel 1799 nom\xc3\xa9s n'hi havia una vuitena part dels que havia el 1740._NEWLINE_El 1785 els russos van obtenir fins a 20.600 $ en beneficis per les pells, de manera que finan\xc3\xa7aren les expedicions de Guerasim Privolov el 1787 i d'Aleksandr Bar\xc3\xa0nov el 1791, qui portaria exploradors que els esclavitzaren. El 1799 la Companyia Russo-Americana monopolitzava les relacions comercials a Alaska i explotava els aleuts, de manera que el 1800 els assent\xc3\xa0 a les illes Commander i Pribilof, on el 1836 patiren una epid\xc3\xa8mia de verola._NEWLINE_Des del 1821 els obriren escoles, i merc\xc3\xa8s als oficis del p. Ivan Veniaminov, qui del 1824 al 1824 va viure entre els unalaskans i hi va construir la primera esgl\xc3\xa9sia ortodoxa, i de Jakov Netsvetov, qui el 1828 va construir hospitals i esgl\xc3\xa9sies entre els atkan, es convertiren i mestissaren, de manera que des del 1830 es produ\xc3\xad el trencament de la vida i cultura comunit\xc3\xa0ries (cap al 1840 hi havia 10 esgl\xc3\xa9sies ortodoxes) i pel 1867 estaven for\xc3\xa7a russificats._NEWLINE_El 1867 les illes Aleutianes foren venudes als EUA pel govern tsarista, com tota Alaska. El govern nord-americ\xc3\xa0 passa el control a l'Alaska Commercial Company, qui es dedic\xc3\xa0 a exterminar les caceres fins al Tractat signat el 1911 per R\xc3\xbassia, Canad\xc3\xa0, Jap\xc3\xb3 i Estats Units que limitaria la ca\xc3\xa7a de balenes. Des del 1876 foren emprats en el proc\xc3\xa9s de salat del bacall\xc3\xa0, i el 1880 es dedicaren a la ca\xc3\xa7a de guineus, fins al 1941, que abandonaren per l'enfonsament del mercat de pells, i des del 1911 els redu\xc3\xafren la ca\xc3\xa7a de ll\xc3\xbadries._NEWLINE_El 1886 els obriren escoles metodistes i els prohibiren parlar la seva llengua, malgrat els esfor\xc3\xa7os fets des del 1880 per Katherine Dyakanoff Seller, mestre aleuta a Atkan. El 1899 es trob\xc3\xa0 or a Alaska i s'estengueren conflictes, com quan el 1910 dos vaixells nord-americans feriren 40 aleuts que ca\xc3\xa7aven mam\xc3\xadfers marins fora de la llei. _NEWLINE_Finalment, el 1913 les illes Aleutianes foren declarades Refugi Natural Nacional, cosa que els portaria, nogensmenys, pobresa i discriminaci\xc3\xb3. El 1916 van fer una petici\xc3\xb3 al govern queixant-se de l'esclavatge i obrint una escola ortodoxa on s'ensenyava en aleuti\xc3\xa0. El 1918 patiren una epid\xc3\xa8mia de grip. El 1924 obtingueren la ciutadania nord-americana, i des del 1934 autogovern tribal. _NEWLINE_Entre el 1942 i el 1944 van ser ocupades temporalment pels japonesos, ra\xc3\xb3 per la qual des del 1947 s'hi constru\xc3\xafren algunes bases dels Estats Units al territori. I quan el 1958 Alaska pass\xc3\xa0 a ser estat de la uni\xc3\xb3, formaren part de l'Alaska Federation of Natives. El 1960 hi havia 6.011 residents a les illes Aleutianes, dels quals 3.690 eren blancs, 222 indis, negres o asi\xc3\xa0tics, i nom\xc3\xa9s 2.099 aleutians (amb un 25% d'ascend\xc3\xa8ncia)._NEWLINE_El 1967 es fundaria l'Aleut League i el 1968 es descobr\xc3\xad petroli al seu territori. Aconseguiren que el 1971 s'aprov\xc3\xa9s l'Alaska Native Claims Settlement Act per la qual els donen 44 milions d'acres, ra\xc3\xb3 per la qual crearen l'Aleut Corporation per controlar les inversions. Tot i aix\xc3\xad, el 1980 tenien una taxa d'atur de l'11% i el 1989 patiren el vessament de petroli a les seves costes del petrolier Exxon Valdez."